РЕШЕНИЕ (ЕС) 2019/509 НА ЕВРОПЕЙСКИЯ ОРГАН ЗА ЦЕННИ КНИЖА И ПАЗАРИ

от 22 март 2019 година

за подновяване на временната забрана за пускане на пазара, разпространение или продажба на бинарни опции на непрофесионални клиенти

СЪВЕТЪТ НА НАДЗОРНИЦИТЕ НА ЕВРОПЕЙСКИЯ ОРГАН ЗА ЦЕННИ КНИЖА И ПАЗАРИ,

като взе предвид Договора за функционирането на Европейския съюз,

като взе предвид Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (1), и по-специално член 9, параграф 5, член 43, параграф 2 и член 44, параграф 1 от него,

като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (2), и по-специално член 40 от него,

като взе предвид Делегиран регламент (ЕС) 2017/567 на Комисията от 18 май 2016 г. за допълване на Регламент (ЕС) № 600/2014 на Европейския парламент и на Съвета по отношение на определенията, прозрачността, компресирането на портфейл и надзорните мерки за намеса по отношение на продукти и управление на позиции (3), и по-специално член 19 от него,

като има предвид, че:

1. С Решение (ЕС) 2018/795 (4) Европейският орган за ценни книжа и пазари (ESMA) забрани пускането на пазара, разпространението или продажбата на бинарни опции на непрофесионални клиенти, като забраната влезе в сила от 2 юли 2018 г. за период от три месеца.

2. В съответствие с член 40, параграф 6 от Регламент (ЕС) № 600/2014, ESMA следва да преразглежда временната мярка за намеса през подходящи интервали от време и най-малко на всеки три месеца.

3. С Решение (ЕС) 2018/1466 (5) ESMA поднови и измени временната забрана върху пускането на пазара, разпространението или продажбата на бинарни опции на непрофесионални клиенти, като забраната влезе в сила от 2 октомври 2018 г. С Решение (ЕС) 2018/2064 (6) ESMA отново поднови временната забрана върху пускането на пазара, разпространението или продажбата на бинарни опции на непрофесионални клиенти при същите условия като тези в Решение (ЕС) 2018/1466, като забраната влезе в сила от 2 януари 2019 г. за период от три месеца.

4. Извършеният от ESMA допълнителен преглед на забраната на бинарните опции се основава, наред с другото, на проучване сред националните компетентни органи (7) (НКО) относно практическото прилагане на мярката за намеса и нейното въздействие, както и на допълнителната информация, предоставена от НКО и заинтересованите страни.

5. НКО констатираха много малко случаи на неспазване на мерките за намеса на ESMA. Нещо повече, след обявяването на договорените мерки на 27 март 2018 г. не са издавани нови разрешения на посредници, които пускат на пазара, разпространяват или продават бинарни опции.

6. ESMA е запознат с факта, че посредници от трети държави се насочват активно към клиенти от Съюза. Същевременно без разрешение или регистрация в Съюза такива посредници имат право да предлагат услуги само на клиенти, установени или пребиваващи на територията на Съюза, по тяхна изрична инициатива. ESMA осъзнава също, че посредниците започват да предлагат други спекулативни инвестиционни продукти. ESMA ще продължи да следи предлагането на тези продукти, за да реши дали са уместни други мерки на равнището на Съюза.

7. След приемането на Решение (ЕС) 2018/795 в ESMA не са се получили доказателства, противоречащи на общата констатация за наличие на значителни опасения за защитата на инвеститорите, изразени в Решение (ЕС) 2018/795, Решение (ЕС) 2018/1466 или Решение (ЕС) 2018/2064. Поради това ESMA заключи, че значителните опасения за защитата на инвеститорите, посочени в решенията, ще се запазят, освен ако временната забрана за пускане на пазара, разпространение или продажба на бинарни опции не се поднови.

8. Освен това, приложимите действащи регулаторни изисквания, съгласно законодателството на Съюза, не са променени след приемането на решението и продължават да не противодействат на заплахата, установена от ESMA. В допълнение НКО не са предприели действия, за да преодолеят заплахата или предприетите действия не я премахват по задоволителен начин. По-конкретно, след приемането на Решение (ЕС) 2018/795, нито един НКО не е одобрил собствена национална мярка за намеса съгласно член 42 от Регламент (ЕС) № 600/2014 (8).

9. Подновяването на забраната не оказва неблагоприятно въздействие върху ефективността на финансовите пазари или върху инвеститорите, което да е непропорционално спрямо ползите от действието, и не създава риск от регулаторен арбитраж по същите причини, определени в решенията.

10. Ако временната забрана не бъде подновена, ESMA продължава да смята, че има вероятност да се поднови предлагането на бинарни опции на непрофесионални клиенти и на пазара да се възвърнат същите или подобни продукти, които доведоха до вреди за потребителите, както беше изтъкнато в решенията.

11. Предвид тези съображения, в допълнение към тези, изразени в решенията, ESMA реши да поднови забраната при същите условия като тези в Решение (ЕС) 2018/1466 и Решение (ЕС) 2018/2064 за допълнителен срок от три месеца с цел да се преодолеят значителните опасения за защитата на инвеститорите.

12. Тъй като предложените мерки могат до определена степен да се отнасят до деривати за селскостопански стоки, ESMA се консултира с публичните органи, които са компетентни за в надзора, управлението и регулирането на физическите селскостопански пазари съгласно Регламент (ЕО) № 1234/2007 на Съвета (9). Нито един от тези органи не повдигна възражения срещу предложеното подновяване на мерките.

13. ESMA уведоми НКО за предложеното решение за подновяване.

ПРИЕ НАСТОЯЩОТО РЕШЕНИЕ

Член 1 Временна забрана на бинарните опции по отношение на непрофесионални клиенти 1. Забранява се пускането на пазара, разпространението или продажбата на бинарни опции на непрофесионални клиенти. 2. За целите на параграф 1, независимо дали се търгува на място за търговия, бинарната опция е дериват, който отговаря на следните условия: а) за него трябва да бъде извършен паричен сетълмент или да може да бъде извършен паричен сетълмент по желание на една от страните по причини, различни от неизпълнение на задължение или друго събитие за прекратяване; б) предвижда плащане само при сетълмента или при изтичане на срока; в) плащането му е ограничено до: i) предварително определена фиксирана сума или нула, ако базовият актив на деривата отговаря на едно или повече предварително определени условия; и ii) предварително определена фиксирана сума или нула, ако базовият актив на деривата не отговаря на едно или повече предварително определени условия. 3. Забраната в параграф 1 не се отнася до: а) бинарни опции, при които печалбата в по-малкия от двата предварително определени фиксирани размера се равнява най-малкото на общия размер на плащането за бинарната опция, извършено от непрофесионалния клиент, включително комисионна, такси за трансакции и други свързани разходи; б) бинарни опции, които отговарят на следните условия: i) срокът от емитирането до падежа на бинарната опция е най-малко 90 календарни дни; ii) предоставен е проспект, изготвен и одобрен в съответствие с Директива 2003/71/ЕО на Европейския парламент и на Съвета (10); и iii) бинарната опция не излага доставчика на пазарни рискове през срока на бинарната опция и доставчикът или друг субект от неговата група не реализира печалба или загуба от бинарната опцията, които да са различни от предварително обявените комисионна, такси за трансакции или други свързани такси.

Член 2 Забрана за участие в дейности за заобикаляне Забранява се съзнателното и преднамерено участие в дейности, чиято цел или резултат е заобикаляне на изискванията по член 1, включително когато се действа вместо доставчика на бинарни опции.

Член 3 Влизане в сила и прилагане 1. Настоящото решение влиза в сила в деня след публикуването му в Официален вестник на Европейския съюз. 2. Настоящото решение се прилага от 2 април 2019 г. за период от 3 месеца.

Съставено в Париж на 22 март 2019 година. За Съвета на надзорниците Steven MAIJOOR Председател

(1) ОВ L 331, 15.12.2010 г., стр. 84.

(2) ОВ L 173, 12.6.2014 г., стр. 84.

(3) ОВ L 87, 31.3.2017 г., стр. 90.

(4) Решение (ЕС) 2018/795 на Европейския орган за ценни книжа и пазари от 22 май 2018 г. за временна забрана на пускането на пазара, разпространението или продажбата на бинарни опции на непрофесионални клиенти в Съюза съгласно член 40 от Регламент (ЕС) № 600/2014 на Европейския парламент и на Съвета (ОВ L 136, 1.6.2018 г., стр. 31).

(5) Решение (ЕС) 2018/1466 на Европейския орган за ценни книжа и пазари от 21 септември 2018 г. за подновяване и изменение на временната забрана, въведена с Решение (ЕС) 2018/795, върху пускането на пазара, разпространението или продажбата на бинарни опции на непрофесионални клиенти (ОВ L 245, 1.10.2018 г., стр. 17).

(6) Решение (ЕС) 2018/2064 на Европейския орган за ценни книжа и пазари от 14 декември 2018 г. за подновяване на временната забрана за пускане на пазара, разпространение или продажба на бинарни опции на непрофесионални клиенти (ОВ L 329, 27.12.2018 г., стр. 27).

(7) 20 НКО изпратиха отговор: Австрийската служба за надзор на финансовите пазари (AT-FMA), Bundesanstalt für Finanzdienstleistungsaufsicht/ Федералната служба за надзор на финансовите услуги на Германия (DE-BaFiN), Finanstilsynet/ Датският финансов орган (DK-Finanstilsynet), Гръцката комисия за капиталовите пазари (EL-HCMC), Comisión Nacional del Mercado de Valores/ Испанската национална комисия за пазарите на ценни книжа (ES-CNMV), Finantsinspektsioon/ Естонският орган за финансов надзор и преструктуриране (EE-FSA), Финландският финансов надзорен орган (FI-FSA), Autorité des Marchés Financiers/ Френският регулаторен орган за финансовите пазари (FR-AMF), Magyar Nemzeti Bank/ Националната банка на Унгария (HU-MNB), Central Bank of Ireland/ Ирландската централна банка (IE-CBI), Commission de Surveillance du Secteur Financier/ Комисията за надзор на финансовия сектор в Люксембург (LU-CSSF), Finanšu un kapitāla tirgus komisija/ Комисията по финансовите и капиталовите пазари на Латвия (LV-FKTK), Службата за финансови услуги на Малта (MT-MFSA), Autoriteit Financiële Markten/ Нидерландският регулаторен орган по финансовите пазари (NL-AFM), Komisja Nadzoru Finansowego/ Службата за финансов надзор на Полша (PL-KNF), Comissão do Mercado de Valores Mobiliários/ Комисията за пазара на ценни книжа на Португалия (PT-CMVM), Finansinspektionen/ Шведският финансов инспекторат (SE- Finansinspektionen), Agencija za trg vrednostnih papirjev/ Словенската агенция за ценни книжа (SL-ATVP), Централната банка на Словакия (NBS-SK), Financial Conduct Authority/ Регулаторният орган за финансови услуги на Обединеното кралство (UK-FCA).

(8) На 4 юни 2018 г. компетентен орган на членуваща в ЕИП държава от ЕАСТ, Норвежкият финансов орган (NO-Finanstilsynet), прие национални мерки за намеса в търговията с финансови продукти, като техните условия и дати на прилагане са същите като при мерките на ESMA. Освен това, на 5 юли 2018 г. Исландската служба за финансов надзор публикува, че смята пускането на пазара, разпространението или продажбата на бинарни опции за противоречащи на надеждните и разумни бизнес процедури и практики в областта на търгуването с ценни книжа съгласно националното законодателство (член 5 от Закон № 108/2007 относно трансакциите с ценни книжа). В допълнение, от 6 юли 2018 г. в Румъния се прилага национално законодателство, подобно на мерките на ESMA.

(9) Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (ОВ L 299, 16.11.2007 г., стр. 1).

(10) Директива 2003/71/ЕО на Европейския парламент и на Съвета от 4 ноември 2003 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2001/34/ЕО (ОВ L 345, 31.12.2003 г., стр. 64).